
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че от февруари 2014 г. насам Крим е временно окупиран от Русия, която го анексира незаконно, след незаконен и международно непризнат референдум;
Б.	като има предвид, че жителите на Крим продължават да бъдат подложени на тежки нарушения на правата на човека, незаконна военна служба в руската армия, насилствена паспортизация и русификация, произволни задържания, често по изфабрикувани обвинения в тероризъм, насилствени изчезвания, изтезания, извънсъдебни екзекуции, липса на свобода на мнение, събрания, сдружаване и вероизповедание;
В.	като има предвид, че действията на руските окупационни органи са насочени по-специално срещу кримските татари, етническите украинци и етническите малцинства, като тези органи са презаселили до 800 000 руснаци и насилствено променят демографския състав на Крим на етническа основа по неоколониален начин, което представлява военно престъпление съгласно международното право;
Г.	като има предвид, че в руските места за задържане има над 200 кримски политически затворници, включително 133 кримски татари и 67 политически затворници, с тежки здравословни проблеми, които се нуждаят от помощ;
Д.	като има предвид, че кримският журналист и защитник на правата на човека Ирина Данилович беше отвлечена през 2022 г., обвинена в притежаване на взривни вещества и осъдена на 6 години и 11 месеца лишаване от свобода; като има предвид, че активистът от НПО сектора Тофик Абдулхазиев беше арестуван през 2019 г. и осъден на 12 години затвор при най-строг режим по изфабрикувани обвинения, а от 2023 г. насам е държан в затвор на около 2700 км от Крим; като има предвид, че гражданският журналист Амет Сулейманов беше осъден на 12 години лишаване от свобода през 2021 г.;
Е.	като има предвид, че много жители на Крим продължават да бъдат преследвани, включително: Емил Курбединов, Сервер Мустафаев, Емир-Усеин Куку, Лутфие Зудиева, Куламет Ибраимов, Абдурешит Джепаров, Едем Семедляев, Рустем Кямилев, Олександър Сизиков, Халина Довхопола, Руслан Абдурахманов, Рустем Хюхурик и Лилия Хемеджи;
1.	отново осъжда незаконната окупация на Автономна република Крим и град Севастопол от страна на Русия;
2.	осъжда непрекъснатите нападения на Русия срещу етнически украинци и системното преследване на местните кримски татари, което има за цел да се заличат тяхната идентичност, наследство и култура, като за кримските татари се повтаря геноцидното депортиране от 1944 г.; счита, че бъдещето на Крим е свързано с признаването му за историческа родина на кримските татари;
3.	осъжда преследването на журналисти, активисти на гражданското общество и защитници на правата на човека и депортирането на цивилни лица, включително политически затворници, от Крим в институции за лишаване от свобода в Русия, в противоречие с международното право;
4.	изисква незабавното и безусловно освобождаване на Ирина Данилович, Тофик Абдулхазиев и Амет Сулейманов и други политически затворници; призовава да се осигурят незабавни медицински грижи; осъжда потвърждаването на присъди срещу тежко болни лица, което представлява грубо нарушение на международните стандарти в областта на правата на човека; призовава Международния комитет на Червения кръст и ООН да установят местонахождението на цивилни задържани лица от Крим;
5.	призовава международната общност да продължи политиката си на непризнаване на незаконното анексиране на Крим; подкрепя усилията за неговата деокупация, например Кримската платформа; призовава за засилване на санкциите срещу физически и юридически лица, участвали в незаконното анексиране;
6.	възлага на своя председател да предаде настоящата резолюция на ЗП/ВП, на съответните институции на ЕС и на руските и украинските органи.

